Иван Вазов
Все вие!

chitanka.info

Работя ил вървя, деня и в нощен час,

о, мили храбреци, умът ми е при вас.

Следя ви мислено по чуки и в усои,

на битките в димът — все с вас съм, о герои,

        във вашата съм власт.

Вий владате едни мечтите, мисълта ми,

полетът ви следя по всичките страни,

при Вардар, Косово, при дринските вълни

и вашето „ура!“ достига до слуха ми

        през снежни планини.

Живота личен мой — скръбта ми, радостта ми,

отстъпиха назад — със ваште ги смених.

И всякой ваш триумф издига мисълта ми,

и нов възторжен вик изтръгва из душа ми

        с крилатия ми стих!

Ноември 1915 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.